b'\n_START_ARTICLE_\nElag\xc3\xa0bal\n_START_SECTION_\nFam\xc3\xadlia\n_START_PARAGRAPH_\nEls pares d\'Elag\xc3\xa0bal eren Sextus Varius Marcellus i J\xc3\xbalia Soemias Bassiana. El seu pare, havent comen\xc3\xa7at sent membre de l\'orde dels cavallers (equites), era senador. La seva \xc3\xa0via J\xc3\xbalia Mesa era v\xc3\xaddua del c\xc3\xb2nsol Julius Avitus, germana de J\xc3\xbalia Domna i cunyada de l\'emperador Septimi Sever. J\xc3\xbalia Soemias era cosina de Caracal\xc2\xb7la. Entre altres dels seus parents c\xc3\xa8lebres estaven la seva tieta J\xc3\xbalia Avita Mamea i el seu oncle Gessi Marci\xc3\xa0, i el seu fill Alexandre Sever. La fam\xc3\xadlia d\'Elag\xc3\xa0bal heretava per dret el sacerdoci del d\xc3\xa9u del sol El-Gabal, del qual Elag\xc3\xa0bal esdevingu\xc3\xa9 el gran sacerdot a Emesa (Homs avui en dia), a S\xc3\xadria. El nom de l\'emperador \xc3\xa9s la forma llatina d\'aquest d\xc3\xa9u semita, El-Gabal. El nom origin\xc3\xa0riament feia refer\xc3\xa8ncia a la de\xc3\xaftat patrona del seu lloc de naixement, Emesa. El \xc3\xa9s el nom del d\xc3\xa9u semita m\xc3\xa9s important, mentre que Gabal vol dir \'muntanya\' (com a comparaci\xc3\xb3, vegeu la paraula hebrea gevul i l\'\xc3\xa0rab jebel), i n\'era la seva manifestaci\xc3\xb3 terrenal a Emesa. El d\xc3\xa9u va esdevenir per equivocaci\xc3\xb3 un d\xc3\xa9u solar per la proximitat del nom amb la paraula grega helios (\'sol\'), del qual va sortir la variant Heliog\xc3\xa0bal. Els grans sacerdots de l\'antiguitat s\'identificaven amb el d\xc3\xa9u a qui servien, d\'aqu\xc3\xad el nom.\n_START_SECTION_\nAscens al poder\n_START_PARAGRAPH_\nQuan l\'emperador Macr\xc3\xad va pujar al poder, va enviar J\xc3\xbalia Mesa amb les seves dues filles i el seu n\xc3\xa9t gran, Elag\xc3\xa0bal, a la seva resid\xc3\xa8ncia d\'Emesa, a S\xc3\xadria. All\xc3\xa0 va iniciar una conspiraci\xc3\xb3 amb l\'ajuda del seu conseller eunuc, i tutor d\'Elag\xc3\xa0bal, Gannys, per fer caure Macr\xc3\xad. Amb aquesta intenci\xc3\xb3, va decidir fer Elag\xc3\xa0bal l\'emperador rom\xc3\xa0. Ell i la seva mare es van fer c\xc3\xb2mplices del pla i anunciaren (falsament) que ell era el fill il\xc2\xb7leg\xc3\xadtim de Caracal\xc2\xb7la. J\xc3\xbalia Mesa nom\xc3\xa9s va necessitar donar mostres de la seva riquesa a la legi\xc3\xb3 III Gallica per tal que juressin lleialtat al seu n\xc3\xa9t. Al sortir el sol el 16 de maig del 218, P. Valeri Comaz\xc3\xb3 Eutiqui\xc3\xa0, comandant de la legi\xc3\xb3, el va declarar emperador. Va prendre els noms de Caracal\xc2\xb7la, Marcus Aurelius Antoninus, per tal de donar legitimitat a l\'esdeveniment. Macr\xc3\xad va enviar cartes al Senat denunciant Elag\xc3\xa0bal com un fals Anton\xc3\xad i assegurant que estava boig. Ambd\xc3\xb3s c\xc3\xb2nsols i altres magistrats superiors del govern rom\xc3\xa0, incloent-hi un pretori\xc3\xa0, el varen condemnar, i tot seguidament varen declarar la guerra a Elag\xc3\xa0bal i J\xc3\xbalia Mesa. Macr\xc3\xad i el seu fill, afeblits per la deserci\xc3\xb3 de la legi\xc3\xb3 II Parthica, que J\xc3\xbalia Mesa havia aconseguit amb suborns i promeses, varen ser ven\xc3\xa7uts el 8 de juny del 218 prop d\'Antioquia per les tropes comanades per Gannys. Macr\xc3\xad va fugir a It\xc3\xa0lia disfressat de missatger. Fou fet presoner prop de Calced\xc3\xb2nia i m\xc3\xa9s tard executat a la Capad\xc3\xb2cia. El seu fill Diadumeni\xc3\xa0, que havia estat enviat a la cort de l\'Imperi part per la seva seguretat, va ser capturat i executat a Zeugma. Elag\xc3\xa0bal va declarar la data de la seva vict\xc3\xb2ria a Antioquia el comen\xc3\xa7ament del seu regne i va prendre el t\xc3\xadtol d\'emperador sense l\'aprovaci\xc3\xb3 pr\xc3\xa8via del Senat, la qual cosa violava la tradici\xc3\xb3 romana; per\xc3\xb2, de tota manera, havia esdevingut una pr\xc3\xa0ctica comuna entre els emperadors del segle III. Es van enviar cartes de reconciliaci\xc3\xb3 per amnistiar els implicats en la guerra, el Senat incl\xc3\xb2s, i per recon\xc3\xa8ixer la llei. Va condemnar la figura del seu predecessor en ep\xc3\xadstoles: "va emprendre la decisi\xc3\xb3 de degradar la meva edat fent emperador el seu fill de cinc anys". Els senadors respongueren reconeixent-lo emperador i acceptant que era fill de Caracal\xc2\xb7la. Tant Caracal\xc2\xb7la com J\xc3\xbalia Domna varen ser divinitzats pel Senat, i ambdues, J\xc3\xbalia Mesa i J\xc3\xbalia Soemias, elevades a la categoria d\'Augustes. En canvi, Macr\xc3\xad i Diadumeni\xc3\xa0 varen patir un dest\xc3\xad contrari.\n_START_SECTION_\nRegne imperial\n_START_PARAGRAPH_\nElag\xc3\xa0bal i el seu seguici varen passar l\'hivern del 218 a Bit\xc3\xadnia, a la Nicom\xc3\xa8dia, on les creences religioses que mantenia el nou emperador van manifestar-se com el problema que eren per primer cop. Els ciutadans romans de la prov\xc3\xadncia no aprovaven la seva pr\xc3\xa0ctica, i Gannys va ser mort mentre comandava la repressi\xc3\xb3 dels avalots. La Historia Augusta, de fet, suggereix que Gannys va morir a mans del mateix Elag\xc3\xa0bal perqu\xc3\xa8 l\'estava obligant a viure amb "temperament i prud\xc3\xa8ncia". Amb l\'objectiu d\'acostumar els romans a la idea de tenir un sacerdot oriental d\'emperador, J\xc3\xbalia Mesa va enviar un llen\xc3\xa7 pintat d\'Elag\xc3\xa0bal vestit amb robes sacerdotals a Roma perqu\xc3\xa8 fos penjat sobre una est\xc3\xa0tua de la dea Vict\xc3\xb2ria a l\'edifici del Senat. Aix\xc3\xb2 va posar els senadors en la inc\xc3\xb2moda situaci\xc3\xb3 d\'estar fent ofrenes a l\'emperador cada cop que les feien a la dea Vict\xc3\xb2ria._NEWLINE_Elag\xc3\xa0bal es va haver d\'estar m\xc3\xa9s temps del compte a \xc3\x80sia Menor perqu\xc3\xa8 va haver de sufocar les revoltes causades per la legi\xc3\xb3 III Gallica, comandada pel senador Luci Aureli Ver, i la legi\xc3\xb3 IV Scythica, sota el comandament de Gel\xc2\xb7li M\xc3\xa0xim. Quan el seu seguici finalment va arribar a Roma la tardor del 219, Comaz\xc3\xb3 i els altres aliats de J\xc3\xbalia Mesa i Elag\xc3\xa0bal van rebre posicions de confian\xc3\xa7a c\xc3\xb2modes i lucratives, cosa que va enfurir els altres senadors, que no els consideraven gens respectables. Comaz\xc3\xb3 va ser prefecte de Roma tres cops, i senador dos m\xc3\xa9s. Un cert oficial, del nom del qual nom\xc3\xa9s en resta el final, ...atus, va passar el Cursus Honorum en diverses posicions elevades, incloent-hi la de c\xc3\xb2nsol. Elag\xc3\xa0bal no sols va intentar fer que el seu amant Hi\xc3\xa8rcoles fos anomenat C\xc3\xa8sar, sin\xc3\xb3 que un altre presumpte amant seu, Aureli Z\xc3\xb2tic, va rebre el c\xc3\xa0rrec de cubiculari. Pel que fa a la seva promesa d\'amnistiar els anteriors l\xc3\xadders romans, la va respectar, amb l\'excepci\xc3\xb3 del jurista Ulpi\xc3\xa0, que va ser exiliat. La relaci\xc3\xb3 que Elag\xc3\xa0bal mantenia amb J\xc3\xbalia Mesa i J\xc3\xbalia Soemias al comen\xc3\xa7ament era s\xc3\xb2lida. La seva mare i la seva \xc3\xa0via foren les primeres dones a ser admeses al senat, i ambdues varen rebre t\xc3\xadtols de senadores: Soemias sota el t\xc3\xadtol ja establert de Clarissima i Mesa el menys ortodox de Mater Castrorum et Senatus. J\xc3\xbalia Mesa va intentar mantenir-se en l\'ombra del poder, per\xc3\xb2 Elag\xc3\xa0bal va demostrar ser massa independent i impossible de controlar.\n_START_SECTION_\nReligi\xc3\xb3\n_START_PARAGRAPH_\nDes del regnat de Septimi Sever, el culte al sol havia esdevingut popular en tot l\'imperi. Elag\xc3\xa0bal, doncs, ho vei\xc3\xa9 com una gran oportunitat de fer el seu d\xc3\xa9u, El-Gabal, la de\xc3\xaftat suprema del pante\xc3\xb3 rom\xc3\xa0. El-Gabal, reanomenat Deus Sol Invictus, o \'D\xc3\xa9u, el Sol invicte\', tenia prefer\xc3\xa8ncia per sobre fins i tot de J\xc3\xbapiter. Per simbolitzar la uni\xc3\xb3 entre les dues religions, Elag\xc3\xa0bal va donar en diverses ocasions Astarte, Minerva, Ur\xc3\xa0nia o qualsevol combinaci\xc3\xb3 d\'aquestes tres a El-Gabal com a esposes. Ell es va casar amb la verge vestal Aqu\xc3\xadlia Severa, fet que va provocar un gran aldarull. Ell deia que li donaria "fills divins"._NEWLINE_Va fer construir un temple a Roma, a la cara oriental del Palat\xc3\xad, per allotjar-hi El-Gabal, un meteorit c\xc3\xb2nic de color negre. Avui en dia els fonaments encara en s\xc3\xb3n visibles. Per tal d\'esdevenir el gran sacerdot del culte, Elag\xc3\xa0bal es va fer circumcidar. Herodi\xc3\xa0 en els seus escrits relata que Elag\xc3\xa0bal obligava els senadors a observar-lo mentre ballava al voltant de l\'altar d\'El-Gabal al so dels timbals i que cada solstici d\'estiu esdevenia un gran i pomp\xc3\xb3s festival del nou d\xc3\xa9u, que resultava molt popular entre les masses, ja que s\'hi distribu\xc3\xafa menjar.\n_START_SECTION_\nPol\xc3\xa8mica pel que fa a la seva sexualitat\n_START_PARAGRAPH_\nL\'orientaci\xc3\xb3 sexual d\'Elag\xc3\xa0bal i la seva identitat de g\xc3\xa8nere han estat objecte de molta especulaci\xc3\xb3 i debat. L\'emperador es va casar amb cinc dones (de les quals es va divorciar m\xc3\xa9s tard), tres de les quals ens s\xc3\xb3n conegudes. La primera va ser J\xc3\xbalia Cornelia Paula; la segona la verge vestal J\xc3\xbalia Aquilia Severa, cosa que va ser un gran esc\xc3\xa0ndol perqu\xc3\xa8 la llei romana dictaminava que les vestals havien de romandre verges, i aquelles que haguessin mantingut relacions sexuals havien de ser colgades vives sota terra. En menys d\'un any, la va abandonar i es va casar amb \xc3\x80nnia F\xc3\xa0ustia, descendent de Marc Aureli, i v\xc3\xaddua d\'un home que ell havia manat executar feia poc. A finals d\'any havia tornat amb Severa, per\xc3\xb2 segons el seu contemporani, l\'historiador Cassi Di\xc3\xb3, la seva relaci\xc3\xb3 m\xc3\xa9s estable havia estat amb el portador del seu carro, un esclau ros de C\xc3\xa0ria anomenat Hi\xc3\xa8rocles, al qual anomenava "el seu marit". Dio tamb\xc3\xa9 escrigu\xc3\xa9 que Elag\xc3\xa0bal tenia el costum de "restar dempeus al costat de la porta de la seva habitaci\xc3\xb3 del palau, tal com fan les prostitutes, i fer ballar la cortina, que penjava d\'anelles daurades, mentre sedu\xc3\xafa amb una veu suau i suggestiva aquells que passaven per davant". Herodi\xc3\xa0 tamb\xc3\xa9 parla del seu costum de real\xc3\xa7ar la seva bellesa natural amb ingents quantitats de maquillatge. Alguns escriptors moderns han especulat que Elag\xc3\xa0bal probablement posse\xc3\xafa una identitat transsexual. S\'ha dit d\'ell que li agradava que l\'anomenessin l\'"amant, l\'esposa, la reina de Hi\xc3\xa8rocles", i que va prometre la meitat de l\'Imperi Rom\xc3\xa0 a aquell metge que fos capa\xc3\xa7 de donar-li genitals femenins.\n_START_SECTION_\nCaiguda\n_START_PARAGRAPH_\nLa seu excentricitat, especialment el fet de for\xc3\xa7ar els altres a participar en el nou culte, donaren a J\xc3\xbalia Mesa la convicci\xc3\xb3 que tant ell com la seva mare, J\xc3\xbalia Soemias, que l\'havia iniciat en les seves pr\xc3\xa0ctiques religioses, havien de ser trets d\'escena. Va decidir emprar aquest cop la seva altra filla J\xc3\xbalia Avita Mamea i el seu fill de tretze anys, Alexandre Sever, com a alternatives al tron. Mesa i Mamea varen conv\xc3\xa8ncer Elag\xc3\xa0bal de fer Alexandre el seu successor, per\xc3\xb2 Elag\xc3\xa0bal en lloc d\'aix\xc3\xb2 va manar que l\'executessin, cosa que mai va arribar a passar, ja que Mesa i Mamea havien subornat la gu\xc3\xa0rdia pretoriana abans de rebre les ordres de l\'emperador. Elag\xc3\xa0bal i la seva mare, J\xc3\xbalia Soemias, varen ser assassinats pels pretorians (segons la Historia Augusta, a la latrina de l\'emperador) l\'11 de mar\xc3\xa7 del 222, i els seus cossos arrossegats pels carrers de Roma fins a ser llen\xc3\xa7ats a la cloaca maxima, i finalment al T\xc3\xadber.\n_START_SECTION_\nFonts de poca veracitat\n_START_PARAGRAPH_\nUn cop mort, els edictes religiosos d\'Elag\xc3\xa0bal varen ser suprimits i El-Gabal va ser retornat a Emesa. Les dones perderen el dret d\'atendre reunions del Senat, i es va instituir la pol\xc3\xadtica de realitzar damnatio memoriae sobre la seva persona._NEWLINE_Va comen\xc3\xa7ar una campanya de propaganda negra sobre Elag\xc3\xa0bal, pel que sembla iniciada per J\xc3\xbalia Avitus Mamea. Moltes hist\xc3\xb2ries falses i denigrants van comen\xc3\xa7ar a circular sobre ell, i les seves excentricitats es van exagerar. La m\xc3\xa9s famosa d\'aquestes, immortalitzada pel quadre del segle XIX Les roses d\'Heliog\xc3\xa0bal, era que tenia el costum d\'ofegar els seus convidats fins a matar-los amb una pluja de p\xc3\xa8tals de rosa. Tamb\xc3\xa9 es deia que Elag\xc3\xa0bal a vegades feia que torturessin un esclau en un "brau de llaut\xc3\xb3" per entretenir els seus convidats al sopar._NEWLINE_La famosa Historia Augusta \xc3\xa9s la font principal de la major part de les hist\xc3\xb2ries sobre la decad\xc3\xa8ncia de l\'emperador, per\xc3\xb2 les recerques acad\xc3\xa8miques posteriors han demostrat que no \xc3\xa9s pas fiable. Tot i que t\xc3\xa9 una part de veritat, la idea que era transsexual \xc3\xa9s for\xc3\xa7a dubtosa. Molts dels seus contemporanis tenien la impressi\xc3\xb3 que nom\xc3\xa9s sentia desig pels homes, la qual cosa s\'ha citat com un factor de la seva caiguda. Algunes fonts m\xc3\xa9s versemblants que la Historia Augusta, com els testimonis de Dio i Herodi\xc3\xa0, suggereixen que era homosexual, per\xc3\xb2 no se sap fins a quin punt, i res \xc3\xa9s verificable avui dia. El seu fanatisme religi\xc3\xb3s sembla ver\xc3\xaddic, i no se sol debatre.'